A Tanács határozata

(1999. november 15.)

az Európai Uniónak Kambodzsában a kézi lőfegyverek és a könnyű fegyverek

destabilizációra vezető felhalmozódása és elterjedése elleni küzdelemhez valóhozzájárulása tekintetében a 1999/34/KKBP együttes fellépés végrehajtásáról

(1999/730/KKBP)

AZ EURÓPAI UNIÓ TANÁCSA,

tekintettel az Európai Uniónak a kézi lőfegyverek és könnyű fegyverek destabilizációra vezető felhalmozódása és elterjedése elleni küzdelemhez való hozzájárulásáról szóló 1998. december 17-i 1999/34/KKBP együttes fellépésre [1], és különösen annak 6 cikkére, az Európai Unióról szóló szerződés 23. cikkének (2) bekezdésével összefüggésben,

mivel:

(1) A kézi lőfegyverek és könnyű fegyverek túlzott és ellenőrizetlen felhalmozódása és elterjedése veszélyezteti a békét és a biztonságot, és csökkenti a fenntartható fejlődés lehetőségeit; ez különösen vonatkozik Kambodzsára.

(2) Az 1999/34/KKBP együttes fellépés 1. cikkében meghatározott célok elérése érdekében az Európai Unió arra törekszik, hogy a megfelelő nemzetközi fórumokon keresztül előmozdítsa a bizalomépítő intézkedések és azon rendelkezések meghozatalát, amelyek bátorítják a felesleges vagy nem jogszerűen tartott kézi lőfegyverek és könnyű fegyverek önkéntes leadását, a harcolók leszerelését, folyamatos rehabilitációját és társadalmi beilleszkedését; e határozat célja az 1999/34/KKBP együttes fellépés végrehajtása.

(3) Az Európai Unió úgy véli, hogy a pénzügyi hozzájárulás és a műszaki segítség kedvezően befolyásolná a közvéleményt a polgári leszerelés tekintetében, valamint abban, hogy megszilárdítsák és erősítsék a civil társadalom részvételét a fegyverek begyűjtésében és a begyűjtött – és/vagy a leszerelés következtében feleslegessé vált – fegyverek megsemmisítésében.

(4) Az Európai Uniónak tehát az a szándéka, hogy pénzügyi támogatást és műszaki segítséget nyújtson az 1999/34/KKBP együttes fellépés II: címének megfelelően,

A KÖVETKEZŐKÉPPEN HATÁROZOTT:

1. cikk

(1) Az Európai Unió hozzájárul a fegyverek ellenőrzésének, begyűjtésének és megsemmisítésének előmozdításához Kambodzsában.

(2) E célból az Európai Unió:

a) segíti a kambodzsai kormányt a fegyverek és lőszerek tulajdonlására, birtoklására, használatára, eladására és átszállítására vonatkozó megfelelő jogszabályok és szabályozás kidolgozásában;

b) segíti a kambodzsai kormányt és a rendőri és biztonsági erőket abban, hogy kidolgozzák a fegyverek birtoklására vonatkozó nyilvántartások vezetésének javítására szolgáló iránymutatásokat;

c) segíti a kambodzsai kormányt és a rendőri és biztonsági erőket abban, hogy meghatározzák a kézi lőfegyverek önkéntes leadására és a felesleges kézi lőfegyverek – különösen a fegyveres erők által meghatározott leszerelés és szerkezetátalakítás keretében történő – felderítésére és megsemmisítésére vonatkozó eljárásokat;

d) támogatja - elsősorban a nem kormányzati szervezetek által végzett tevékenységekre támaszkodva - a civil társadalom azon programjait, amelyek célja a társadalom kézi lőfegyverekkel és könnyű fegyverekkel kapcsolatos problémák tudatosítása, valamint azon programokat, amelyek növelik a civil társadalom együttműködését a fegyverek begyűjtése és megsemmisítése területén.

2. cikk

(1) Az 1. cikkben meghatározott célok elérése érdekében az elnökség projektvezetőt nevez ki, aki Phnom Penh-ben állomásozik.

(2) A projektvezető a mellékletben meghatározott megbízatásának megfelelően feladatait az elnökség felelőssége alatt hajtja végre.

(3) A projektvezető rendszeresen beszámol a Tanácsnak vagy – a KKBP főtitkárán/főképviselőjén keresztül – a Tanács valamely meghatározott szervének.

(4) Tevékenységei gyakorlása közben a projektvezető – szükség szerint – együttműködik a tagállamok és a Bizottság helyi misszióival.

3. cikk

(1) Az 1. cikkben meghatározott célokra a pénzügyi referenciaösszeg 500000 euró.

(2) A Tanács megjegyzi, hogy a Bizottság a tevékenységét e határozat céljainak és prioritásainak megvalósítása felé irányítja, javasolva vagy végrehajtva a megfelelő közösségi intézkedéseket.

4. cikk

Ez a határozat az elfogadásának napján lép hatályba.

Ez a határozat 2000. november 15-én lejár.

5. cikk

Ezt a határozatot az elfogadásának időpontjától számított hat hónapon belül felül kell vizsgálni.

6. cikk

Ezt a határozatot a Hivatalos Lapban ki kell hirdetni.

Kelt Brüsszelben, 1999. november 15-én.

a Tanács részéről

az elnök

T. Halonen

[1] HL L 9., 1999.1.15., 1. o.

--------------------------------------------------

MELLÉKLET

A PROJEKTVEZETŐ MEGBÍZATÁSA

1. Az 1. cikk (2) bekezdésének a) pontja értelmében a projektvezető –megfelelő szakértők segítségével – szorosan együttműködik a Miniszterek Tanácsa, a belügyminisztérium és más érintett minisztériumok illetékes tisztviselőivel a megfelelő jogszabályok és szabályozás kidolgozása céljából. Ennek érdekében a projektvezető képzéseket és információcserét szervezhet az érintett tisztviselők számára.

2. Az 1. cikk (2) bekezdésének b) pontja értelmében a munkaértekezleteket és a konzultációkat – amelyeken a kambodzsai illetékes hatóságok a projektvezető irányítása alatt vesznek részt – helyben kell tartani, hogy megismertessék a "legjobb gyakorlat" nemzetközi követelményeit e területen a nyilvántartások vezetése, a fegyverkészletek igazgatása és biztonsága, valamint a politikák, az irányvonalak és a gyakorlat kidolgozása tekintetében.

3. Az 1. cikk (2) bekezdésének c) pontja értelmében a projektvezető – megfelelő szakértők segítségével – segíti a kambodzsai kormányt, a rendőri és biztonsági erőket és a Nemzeti Tanácsot a leszerelés területén a fölösleges fegyverek felderítésére, begyűjtésére és megsemmisítésére vonatkozó politikák és eljárások meghatározásában – különösen a 2000-ben két tartományban tervezett első leszerelési és beilleszkedési programok keretében – és figyelemmel kíséri a leszerelési folyamat során e tekintetben elért fejlődést.

4. Az 1. cikk (2) bekezdésének d) pontja értelmében a projektvezetőn keresztül pénzügyi segítséget kell nyújtani a Kambodzsában nem kormányzati szervezetek által végzett tevékenységekre – különösen a "kambodzsai fegyvercsökkentési munkacsoportot" alkotó koalíció tevékenységére – a figyelemfelkeltő tevékenységekre, az információcserére, valamint a tanításra és a képzésre. E tevékenységek Kambodzsa azon régióiban folyhatnak, amelyeket a projektvezető és az érintett szervezetek közös megegyezésével kiválasztanak.

5. A projektvezető gondoskodik arról, hogy megfelelő eljárásokat hozzanak létre a tevékenységek hatékony nyomon követésére és értékelésére. E célból megpróbál teljes együttműködést biztosítani a Kambodzsai kormány és a rendőri és biztonsági erők között.

--------------------------------------------------